[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.1.2006

KOM(2006) 13 endelig

MEDDELELSE FRA KOMMISSIONEN TIL EUROPA-PARLAMENTET OG RÅDET

om en EF-handlingsplan for dyrebeskyttelse og dyrevelfærd (2006-2010) {SEK(2006) 65}

MEDDELELSE FRA KOMMISSIONEN TIL EUROPA-PARLAMENTET OG RÅDET

om en EF-handlingsplan for dyrebeskyttelse og dyrevelfærd (2006-2010)

(EØS-relevant tekst)

Indledning

Med denne EF-handlingsplan for dyrebeskyttelse og dyrevelfærd (herefter "handlingsplanen for dyrevelfærd") lever Kommissionen op til sine forpligtelser med hensyn til at give EU's borgere, aktørerne på området, Europa-Parlamentet og Rådet en præcis og udtømmende oversigt over de initiativer, Kommissionen agter at gennemføre på dyrevelfærdsområdet i de kommende år. Handlingsplanen er desuden i overensstemmelse med principperne i protokollen om dyrebeskyttelse og dyrevelfærd, som ved Amsterdam-traktaten blev knyttet til EF-traktaten som bilag.

Handlingsplanen vil sikre, at der med initiativerne på dyrevelfærdsområdet tages behørigt hensyn til, at initiativerne går på tværs af flere emneområder, og til deres europæiske og internationale dimension og værdi samt til den måde, hvorpå beføjelserne på dette område i dag er fordelt mellem og deles af Kommissionens kompetente generaldirektorater. Derved er handlingsplanen også med til at sikre bedre lovgivning ved at bidrage til konsolideringen af retsakter.

I tråd med Europa-Kommissionens princip om interaktiv politikudformning er der gennemført en omfattende offentlig høring om handlingsplanen. Denne ledsages af en konsekvensanalyse og giver i øvrigt mulighed for særskilte konsekvensanalyser af kommende lovgivningsinitiativer. Endelig har Kommissionen udarbejdet et arbejdsdokument, som skal danne grundlag for opfølgningen af handlingsplanen. Dokumentet har været behandlet i og fået bidrag fra en styringsgruppe bestående af en række generaldirektorater med ansvarsområder inden for dyrevelfærd, navnlig Det Fælles Forskningscenter og generaldirektoraterne med ansvar for landbrug, miljø, erhvervspolitik, fiskeri, forskning, energi og transport og handel.

mål

Kommissionens primære mål med denne handlingsplan er:

At lægge en mere klart defineret kurs for Fællesskabets indsats for at beskytte dyr og dyrs velfærd i de kommende år.

Fortsat at fremme høje dyrevelfærdsnormer i EU og på internationalt plan.

At sikre en mere effektiv koordinering af de eksisterende ressourcer og at afdække de fremtidige behov.

At støtte ny udvikling inden for forskning i dyrevelfærd og at fortsætte indsatsen for at fremme anvendelsen af princippet om begrænsning, forfining og erstatning (med alternative metoder) af dyreforsøg.

At sikre en mere konsekvent og koordineret indsats til beskyttelse af dyr og dyrs velfærd på tværs af Kommissionens politikområder, idet der også skal tages hensyn til aspekter såsom de socioøkonomiske virkninger af nye foranstaltninger.

Ovenstående mål er fastsat på baggrund af de erfaringer, Kommissionen har med at planlægge, forberede og forhandle om diverse dyrevelfærdsinitiativer, såvel internt i Kommissionen som med medlemsstaterne, de forskellige EU-institutioner og det stadig større antal aktører og internationale organisationer, der deltager i drøftelserne på dette område. Med disse mål for øje og for at sikre en velstruktureret fremgangsmåde i de relevante sektorer er der fastlagt fem hovedindsatsområder .

Disse kan ikke ses som enkeltstående aktioner, idet der er en klar sammenhæng mellem de planlagte aktioner og dermed behov for en koordineret helhedsstrategi. Perioden 2006-2010 anses for at være en passende tidsramme for de foreslåede initiativer, som vil blive fulgt af såvel løbende overvågning og evaluering af resultaterne som den nødvendige opfølgning efter 2010, når denne den første del af EF-handlingsplanen er gennemført.

Hvor planlagte aktioner vil kunne indebære ekstraudgifter for de berørte aktører, vil sådanne eventuelle udgifter blive taget behørigt i betragtning i forbindelse med de konsekvensanalyser, aktionerne vil være forbundet med; der vil især blive taget hensyn til målene for Lissabon-strategien for vækst og beskæftigelse som vedtaget på ny.

INDSATSOMRÅDER

De fem hovedindsatsområder er:

1. Højnelse af de nuværende minimumsnormer for dyrebeskyttelse og dyrevelfærd i tråd med nye videnskabelige data og socioøkonomiske vurderinger. Arbejdet vil kunne omfatte udarbejdelse af specifikke minimumsnormer for arter eller aspekter, der ikke er omfattet af EU-lovgivningen i dag. Der vil blive lagt særlig vægt på at udforme EU-bestemmelser, der sikrer en effektiv håndhævelse og er i tråd med de internationale handelsregler.

2. Fremme af ny forskning i dyrebeskyttelse og dyrevelfærd til støtte for den fastlagte politik samt anvendelse af princippet om begrænsning, forfining og erstatning: I overensstemmelse med EF-traktatens protokol om dyrebeskyttelse og dyrevelfærd vil der ved fastlæggelsen og gennemførelsen af disse politikker blive taget fuldt hensyn til dyrs velfærd, og der skal sættes yderligere fart i arbejdet med at udvikle, validere, implementere og overvåge alternativer til dyreforsøg.

3. Indførelse af standardindikatorer for dyrevelfærd: Der skal foretages en hierarkisk klassificering af de anvendte velfærdsnormer (fra minimumsnormer til højere normer) med henblik på at fremme udviklingen af produktions- og opdrætsmetoder, der i højere grad tilgodeser dyrenes velfærd, og lette anvendelsen af disse i EU og på internationalt plan. Mulighederne for EU-mærkning vil på dette grundlag blive behandlet systematisk.

4. Gennemførelse af initiativer, der sikrer, at brugere og andre personer, der håndterer dyr, og befolkningen generelt i højere grad inddrages og informeres om gældende normer for dyrebeskyttelse og dyrevelfærd, og at de fuldt ud forstår deres rolle i forbindelse med fremme af dyrs beskyttelse og velfærd. Hvad angår f.eks. opdrættede dyr vil dette kunne omfatte samarbejde med detailhandlere og producenter om at bidrage til at øge forbrugernes tillid og kendskab til landbrugernes praksis og dermed forbrugernes muligheder for at træffe informerede købsbeslutninger, ligesom der vil kunne arbejdes på at udvikle fælles initiativer på dyrevelfærdsområdet, som kan lette udvekslingen af oplysninger og anvendelsen af bedste praksis.

5. Fortsat støtte til og iværksættelse af nye internationale initiativer, der skaber øget bevidsthed og konsensus om dyrevelfærd , idet der blandt andet skal samarbejdes med udviklingslandene om at undersøge muligheder for handel baseret på dyrevenlige produktionssystemer. Fællesskabet bør også arbejde aktivt på at identificere grænseoverskridende problemer vedrørende velfærden for selskabsdyr, opdrættede dyr, vildtlevende eller andre dyr, ligesom det bør udvikle en mekanisme, der gør det muligt at takle sådanne problemer hurtigere, mere effektivt og mere konsekvent.

Det strategiske grundlag for fastlæggelsen af ovennævnte fem indsatsområder er beskrevet i Kommissionens arbejdsdokument, der er vedlagt som bilag til denne meddelelse.

Kommende foranstaltninger

Der er behov for en vedvarende og styrket indsats for at sikre, at fællesskabslovgivningen er logisk og forståelig i sin udformning, og derigennem lette en ensartet gennemførelse og håndhævelse. Fællesskabets dyrevelfærdspolitikker skal være baseret på den bedste videnskabelige dokumentation, der er til rådighed, ligesom de skal tage hensyn til civilsamfundets ønsker, socioøkonomiske konsekvenser og forholdet til internationale handelspartnere og organisationer. Der bør også fastsættes specifikke regler for arter, som fællesskabslovgivningen i dag ikke indeholder minimumsbeskyttelsesnormer for.

På arbejdsbordet vil ligeledes være forenkling og tydeliggørelse af den gældende lovgivning på de områder, hvor rapporter og erfaringen viser, at der er behov for ændringer eller ajourføring. Der vil også blive sørget for tilpas hurtig opfølgning på indberettede svagheder i de nationale myndigheders anvendelse af Fællesskabets dyrevelfærdsbestemmelser. Kommissionen følger fortsat situationen nøje på disse områder, og medlemsstaterne bør have vejledning via afholdelse af kurser for medlemsstaternes kompetente myndigheders medarbejdere - med mulighed for deltagelse af personer fra tredjelande og navnlig udviklingslande.

Fællesskabet vil bidrage til løbende udvikling af dyrevelfærd som et videnskabeligt område gennem finansiering af forskning, fremme af dialog osv., så der sikres en mere omfattende udveksling af synspunkter og ekspertise. Kommissionen vil arbejde for at sikre, at der tages fuldt hensyn til dyrs velfærd i politikkerne på relaterede områder, blandt andet inden for landbrug og forskning, dyresundhed, fødevaresikkerhed, prøvning af kemiske stoffer/risikovurdering osv. Der vil især blive lagt vægt på at få efterkommet erklæringen om begrænsning, forfining og erstatning af dyreforsøg, som blev vedtaget i Bruxelles den 7. november 2005, og på etableringen af et handlingsprogram til gennemførelse af denne målsætning om begrænsning, forfining og erstatning af dyreforsøg samt anvendelse af alternativer til sådanne forsøg. Hvad angår dyrebeskyttelse og dyrevelfærd generelt vil Kommissionens interne samrådsprocedurer kunne lettes via en mere effektiv koordinering mellem Kommissionens forskellige kompetente generaldirektorater. Dette ville bidrage til at sikre, at foreslåede politikker af betydning for dyrevelfærden gennemgås nøje for at efterprøve, at de er i overensstemmelse med EF-traktatens protokol om dyrebeskyttelse og dyrevelfærd.

Der vil blive gjort en indsats for at indarbejde tilgængelige specifikke og målelige indikatorer for dyrevelfærd i gældende og fremtidig fællesskabslovgivning. Der vil blive tilskyndet til yderligere undersøgelser og forskning, der kan udmøntes i udvikling og anvendelse af sådanne objektive, målelige dyrevelfærdsindikatorer. Dette vil kunne danne grundlag for lovgivning om validering af produktionssystemer, der anvender højere velfærdsnormer end de minimumsnormer, der er fastsat i de gældende forskrifter, idet WTO's internationale handelsregler til enhver tid skal overholdes. Der vil blive udviklet et særligt markedsførings- og informationssystem, som i EU-regi skal fremme anvendelsen af sådanne højere velfærdsnormer i EU og på verdensplan, og som skal gøre det lettere for EU's forbrugere at genkende disse. Forvaltningen, højnelsen og formidlingen af disse normer samt gennemførelsen af relevante socioøkonomiske undersøgelser og konsekvensanalyser vil kunne befordres, ved at der oprettes et europæisk center eller laboratorium for dyrebeskyttelse og dyrevelfærd.

Der vil skulle udvikles og analyseres forbedrede markedsførings-, mærknings- og kommunikationsstrategier for at forbedre forbrugernes muligheder for at træffe informerede købsbeslutninger. Der vil blive arbejdet med planerne for etablering af en særlig informationsplatform for dyrevelfærd, som skal fremme dialogen og formidlingen af eksperterfaringer på området mellem aktørerne, dvs. forbrugerne, producenter, detailhandlere, industrien osv.

Der vil blive udformet en europæisk strategi for kommunikation vedrørende dyrevelfærd i og uden for Europa, idet formålet vil være at sætte borgerne ind i de indbyrdes forskelle på de forskellige dyreproduktionssystemer og i udgifterne og fordelene ved højere dyrevelfærdsnormer. Denne strategi vil også omfatte en analyse af den potentielle indvirkning på handelen (positiv/negativ) i udviklingslande, der ønsker at eksportere til EU. Der vil blive udarbejdet særlige redskaber, som gør det muligt at informere forbrugerne og befolkningen generelt mere effektivt om moderne opdrætsmetoder og dyrevelfærdsaspekter. Aktørerne på området vil fortsat blive hørt, ligesom der også fremover vil blive gjort brug af offentlige spørgeundersøgelser på internettet som middel til at få input fra borgerne tidligt i politikudformningsprocessen. Disse aktiviteter på dyrevelfærdsområdet vil i øvrigt blive kørt sammen med de andre kommunikationsinitiativer, som Fællesskabet allerede har udviklet i den agroindustrielle sektor.

På den internationale scene vil Fællesskabet yde fuld støtte til og bidrage i form af koordinering af dyrevelfærdsaktiviteter, der gennemføres af internationale organisationer som OIE og Europarådet. Fællesskabet vil desuden presse på for på WTO-plan at få anerkendt dyrevelfærd som et ikke-handelsmæssigt hensyn i handelen med landbrugsprodukter, og Fællesskabet vil sammen med internationale handelspartnere, der opererer med en dyrevelfærdspolitik, arbejde for at skabe enighed om gennemførelsen af fælles dyrevelfærdsnormer, blandt andet inden for rammerne af diverse multilaterale og bilaterale EF-aftaler. Der vil blive fastlagt foranstaltninger med det specifikke formål at fremme anerkendelsen af dyrevelfærd som et handelspotentiale i forhold til udviklingslandene.

Budgetmæssige aspekter

Udarbejdelsen af en handlingsplan har i sig selv ingen virkninger for Fællesskabets budget. De enkelte foranstaltningers budgetmæssige virkninger vil blive taget med i de konsekvensanalyser, der vil blive udarbejdet for de respektive foranstaltninger, hvor det er relevant inden for den udgiftsramme, der er fastlagt for veterinær- og plantesundhedsforanstaltninger i perioden 2007-2013.

Planlagte foranstaltninger vedrørende dyrebeskyttelse og dyrevelfærd [1]

Specifikke foranstaltninger | Planlagt tidspunkt |

Fremlæggelse af en rapport for Rådet og Europa-Parlamentet om gennemførelsen af Rådets direktiv 98/58/EF om beskyttelse af dyr, der holdes til landbrugsformål | 2006* |

Udarbejdelse af et forslag om ændring af beslutning 2000/50/EF vedrørende inspektion af bedrifter | 2006* |

Tiltag til etablering af et europæisk partnerskab mellem Kommissionen og industrien til fremme af alternativer til dyreforsøg | 2006* |

Fremlæggelse af en rapport for Rådet og Europa-Parlamentet om de forskellige systemer til opdræt af æglæggende høner | 2006* |

Opfølgende undersøgelse af forbrugernes holdning til opdrættede og andre dyrs beskyttelse og velfærd | 2006* |

Udarbejdelse af forslag til foranstaltning som svar på befolkningens holdning til handelen med katte- og hundeskind og produkter heraf | 2006* |

Afholdelse af en europæisk konference om dyrevelfærd i samarbejde med det østrigske rådsformandskab | 2006* |

Mere effektiv udnyttelse af den nuværende høringsstruktur (GIR[2]) til fremme af forskning i dyrevelfærd til støtte for politikken på dette område | 2006 ff.* |

Fremlæggelse af en rapport for Rådet og Europa-Parlamentet om udvikling, validering og anerkendelse i lovgivningen af alternativer til dyreforsøg på kosmetikområdet | 2006* |

Underbygning og fremme af henstillinger fra Fællesskabet til WTO vedrørende dyrevelfærd og handel med landbrugsprodukter samt obligatorisk mærkning af disse produkter | 2006* |

Behandling af behovet for yderligere harmonisering af velfærdsnormerne for andre opdrættede arter som f.eks. kalkuner og malkekøer, idet overvejelserne baseres på videnskabelig rådgivning og internationalt anerkendte retningslinjer (herunder Europarådets anbefalinger) | 2006 |

Forberedelse af oprettelsen af et europæisk center/laboratorium for dyrebeskyttelse og dyrevelfærd og validering af alternative forsøgsmetoder | 2006 |

Planlægning af den mulige etablering af en særlig informationsplatform for dyrebeskyttelse og dyrevelfærd | 2006 |

Koordinering af Fællesskabets holdning til vedtagelsen af ændrede retningslinjer for dyrs pasning og de forhold, de opbevares under, i overensstemmelse med Europarådets konvention ETS 123 om beskyttelse af hvirveldyr, der anvendes til forsøg og andre videnskabelige formål, samt forslag fra Kommissionen om ændring af direktiv 86/609/EØF vedrørende beskyttelse af dyr, der anvendes til forsøg og andre videnskabelige formål | 2006/2007* |

Udarbejdelse af et forslag om ændring af fællesskabslovgivningen om beskyttelse af dyr på slagte- eller aflivningstidspunktet, herunder i forbindelse med aflivning som led i sygdomsbekæmpelsesforanstaltninger | 2007* |

Udarbejdelse af et forslag fra Kommissionen om brug af satellitnavigationssystemer i køretøjer som led i beskyttelsen af dyr under transport (herunder teknisk bistand fra Kommissionens Fælles Forskningscenter) og udvikling af et system for realtidsovervågning af dyrs velfærd under transport | 2007* |

Afstemning af en specifik kommunikationsstrategi for dyrebeskyttelse og dyrevelfærd med de andre kommunikationsinitiativer, som Fællesskabet allerede har udviklet i den agroindustrielle sektor, herunder udvikling af onlineundervisningsredskaber, der gør det muligt at informere borgerne - og især børn - mere effektivt om spørgsmål vedrørende dyrebeskyttelse og dyrevelfærd | 2007* |

Udvikling af særlige kommunikationsredskaber til samarbejdet med de internationale handelspartnere om at skabe enighed om gennemførelsen af fælles dyrevelfærdsnormer | 2007 |

Tilrettelæggelse af kurser for medarbejderne hos medlemsstaternes kompetente myndigheder med ansvar for håndhævelse af dyrevelfærdsbestemmelserne. Kurserne bør have deltagelse af personer fra tredjelande og navnlig udviklingslandene. Deltagelse af f.eks. tiltrædelseslandene bør også prioriteres højt | 2007* |

Fremlæggelse af en rapport for Rådet og Europa-Parlamentet om beskyttelse af kalve, der holdes til landbrugsformål | 2008* |

Fremlæggelse af en rapport for Rådet og Europa-Parlamentet om muligheden af at indføre en ordning for obligatorisk mærkning af kyllingekød og kødprodukter, som er baseret på opfyldelse af dyrevelfærdsnormerne | 2008* |

Fremlæggelse af en rapport for Rådet og Europa-Parlamentet om beskyttelse af svin, der holdes til landbrugsformål | 2009* |

Bestemmelse af standarder for human fældefangst med henblik på gennemførelse heraf i EU inden udgangen af 2014 | 2009* |

Fremlæggelse af en rapport for Rådet og Europa-Parlamentet om genetiske parametres betydning for slagtekyllinger og forældredyr til slagtekyllinger | 2010* |

Oprettelse af en database til indsamling og lagring af oplysninger vedrørende fællesskabslovgivningen om dyrevelfærd samt formidling af disse oplysninger til de kompetente myndigheder, producenterne og forbrugerne | 2010* |

Aflæggelse af rapport til Rådet og Europa-Parlamentet om den videre anvendelse af målelige indikatorer i fællesskabslovgivningen om dyrevelfærd (på grundlag af resultaterne af forskningsprojektet Welfare Quality Project, som afsluttes i 2009) | 2010 |

Udformning af lovgivning om validering af driftssystemer, der anvender højere velfærdsnormer end de minimumsnormer, der er fastsat i de gældende forskrifter | 2010 |

Eventuelt fastlæggelse af en europæisk kvalitetsstandard for produkter, der fremstilles i produktionssystemer, som overholder høje dyrevelfærdsnormer, og etablering af et særligt teknisk og finansielt system til fremme af anvendelse på europæisk plan af højere velfærdsnormer, med henblik på såvel teknisk udvikling som markedsføring heraf i og uden for Europa. | 2010 |

[1] * Foranstaltninger, der allerede er iværksat, er bebudet iværksat eller skal iværksættes i henhold til specifikke fællesskabsbestemmelser.

[2] Den tværtjenstlige forskningsgruppe ( Groupe Interservice de Recherche ).